《同游云林吴和甫少宰诗成即步元韵》
清代·沈丙莹

杨柳满湖堤，掩映篮舆影。登楼待佳客，纵目林亭迥。

吏部今斗山，萧然驺从屏。小憩入吾庐，花覆廊茅静。

老眼健论文，活火徐添茗。胸次无拘孪，有若树脱瘿。

众宾先后至，头衔各清冷。只有孙子荆，坐啸冠慵整。

人生贵适意，游息趣各领。遂循菰蒲行，不待山灵请。

作者简介：沈丙莹，字菁士，归安人。道光乙巳进士，授刑部主事，历官安顺知府。有《春星草堂集》。